അരങ്ങം മഹാദേവക്ഷേത്രം

ഉത്തരകേരളത്തിൽ കണ്ണൂർ ജില്ലയുടെ കിഴക്കുഭാഗത്തെ മലയോരപ്രദേശമായ ആലക്കോട്ട് സ്ഥിതിചെയ്യുന്ന പ്രസിദ്ധമായ ഒരു ക്ഷേത്രമാണ് അരങ്ങം മഹാദേവക്ഷേത്രം. കിരാതമൂർത്തീസങ്കല്പത്തിലുള്ള പരമശിവൻ മുഖ്യപ്രതിഷ്ഠയായ ഈ ക്ഷേത്രത്തിൽ, ഉപദേവതകളായി പാർവ്വതി, ഗണപതി, സുബ്രഹ്മണ്യൻ, ശാസ്താവ്, ശ്രീകൃഷ്ണൻ, നാഗദൈവങ്ങൾ എന്നിവർക്കും പ്രതിഷ്ഠകളുണ്ട്. ഏറെക്കാലം ജീർണ്ണിച്ചുകിടന്ന ഈ ക്ഷേത്രം പുനരുദ്ധരിച്ചെടുത്ത് ഇന്നത്തെ നിലയിലാക്കിയത്, തിരുവിതാംകൂറിൽ നിന്ന് മലബാർ കുടിയേറ്റത്തിന്റെ നെടുനായകനായിരുന്ന ആലക്കോട് രാജയാണ്. തന്മൂലം, തിരുവിതാംകൂറിലെ ക്ഷേത്രങ്ങളിലേതുപോലെയാണ് ഇവിടെ ആചാരങ്ങൾ പലതും നടത്തിവരുന്നത്. മകരമാസത്തിൽ തിരുവാതിരനാളിൽ ആറാട്ട് വരത്തക്ക വിധത്തിലുള്ള എട്ടുദിവസത്തെ കൊടിയേറ്റുത്സവം, കുംഭമാസത്തിലെ ശിവരാത്രി, ധനുമാസത്തിലെ തിരുവാതിര ആഘോഷം എന്നിവയാണ് ക്ഷേത്രത്തിലെ പ്രധാന ആണ്ടുവിശേഷങ്ങൾ. കൂടാതെ, വിനായക ചതുർത്ഥി, തൈപ്പൂയം, സ്കന്ദഷഷ്ഠി, മണ്ഡലകാലം, അഷ്ടമിരോഹിണി തുടങ്ങിയവയും അതിപ്രധാനമാണ്. നാട്ടുകാരുടെ നേതൃത്വത്തിലുള്ള ഒരു കമ്മിറ്റിയാണ് ക്ഷേത്രഭരണം നടത്തിവരുന്നത്.

 ഐതിഹ്യം 
അരങ്ങം ക്ഷേത്രത്തിന്റെ ഉദ്ഭവകഥ, ഇന്ന് ആന്ധ്രാപ്രദേശിൽ സ്ഥിതിചെയ്യുന്നതും, ശിവന്റെ പന്ത്രണ്ട് ജ്യോതിർലിംഗങ്ങളിലൊന്നുമായ ശ്രീശൈലം മല്ലികാർജ്ജുനക്ഷേത്രവുമായി ബന്ധപ്പെട്ടുകിടക്കുന്നതാണ്. ശ്രീശൈലത്തെ മല്ലികാർജ്ജുനൻ തന്നെയാണ് അരങ്ങത്തപ്പൻ എന്ന് ഭക്തർ വിശ്വസിച്ചുവരുന്നു. ക്ഷേത്രത്തിന്റെ ഉദ്ഭവകഥ ഇപ്രകാരമാണ്:

ഗുപ്തസാമ്രാജ്യത്തിലെ അതികായനായിരുന്ന സമുദ്രഗുപ്തൻ, ഭാരതഭൂമി മുഴുവൻ ആക്രമിച്ച കൂട്ടത്തിൽ ഇന്നത്തെ ആന്ധ്രാപ്രദേശിലുമെത്തി. അന്ന് ആ ഭാഗം ഭരിച്ചിരുന്ന എല്ലാ രാജാക്കന്മാരെയും ആക്രമിച്ച ശേഷം ശ്രീശൈലത്തുമെത്തി. എന്നാൽ, ശ്രീശൈലം ഭാഗം ഭരിച്ചിരുന്ന രാജാവ് സമുദ്രഗുപ്തനുമായി യുദ്ധത്തിലേർപ്പെടാനും തോൽക്കാനും തയ്യാറായില്ല. മഹാശിവഭക്തനായിരുന്ന അദ്ദേഹത്തിന് മഹാദേവനെ വിട്ടുപോകാൻ ആഗ്രഹമുണ്ടായില്ല. എങ്കിലും, രാജഗുരുവിന്റെ ഉപദേശം മൂലം അദ്ദേഹം തെക്കോട്ട് യാത്ര ചെയ്യാൻ നിർബന്ധിതനാകുകയും ദീർഘനാളത്തെ യാത്രയ്ക്കുശേഷം ഇന്ന് ക്ഷേത്രമിരിയ്ക്കുന്ന സ്ഥലത്തെത്തുകയും കഠിനതപസ്സ് ആരംഭിയ്ക്കുകയും ചെയ്തു. തപസ്സിനൊടുവിൽ മഹാദേവൻ കിരാതമൂർത്തീഭാവത്തിൽ രാജാവിനുമുന്നിൽ പ്രത്യക്ഷപ്പെടുകയും, താനിനി അവിടെ നിത്യസാന്നിദ്ധ്യം കൊള്ളുമെന്ന് അരുളിചെയ്യുകയും ചെയ്തു. തുടർന്ന് അവിടെ സ്വയംഭൂവായി ശിവലിംഗം പ്രത്യക്ഷപ്പെട്ടു. സന്തുഷ്ടനായ രാജാവ്, തന്റെ സർവസ്വവും മഹാദേവന് സമർപ്പിച്ച് ഇവിടെത്തന്നെ രാജ്യം സ്ഥാപിച്ച് ഭരിയ്ക്കാൻ തുടങ്ങി.

 ചരിത്രം 
കാലക്രമത്തിൽ തകർന്ന പഴയ ക്ഷേത്രം 1961 മേയ് മാസത്തിൽ ആലക്കോട് രാജ പി.ആർ. രാമവർമരാജ പുനരുദ്ധരിച്ചു പുനഃപ്രതിഷ്ഠ നടത്തി. തുടർന്ന് 2015 ഏപ്രിൽ 23 ന് വീണ്ടും പുനരുദ്ധാരണപ്രവ‍ൃത്തികൾ നടത്തിയിരുന്നു.

 അവലംബം

വർഗ്ഗം:കേരളത്തിലെ ശിവക്ഷേത്രങ്ങൾ
വർഗ്ഗം:കണ്ണൂർ ജില്ലയിലെ ക്ഷേത്രങ്ങൾ